नेपालको सानदार सुरुआत
नेपाली फुटबलले लामो समयपछि त्यस्तो खेल सोमबार देख्न पाएको छ, जसमा नेपाल प्रतिद्वन्द्वीमाथि पूर्णतः हाबी रह्यो । यो यस्तो खेल रह्यो, जसलाई हेरेपछि भविष्यमा नेपाली राष्ट्रिय टिमलाई लिएर धेरै चिन्ता पनि गरिरहनुपर्ने छैन ।
काठमाडौँ — नेपाली फुटबलले लामो समयपछि त्यस्तो खेल सोमबार देख्न पाएको छ, जसमा नेपाल प्रतिद्वन्द्वीमाथि पूर्णतः हाबी रह्यो । यो यस्तो खेल रह्यो, जसलाई हेरेपछि भविष्यमा नेपाली राष्ट्रिय टिमलाई लिएर धेरै चिन्ता पनि गरिरहनुपर्ने छैन ।भलै, यो खेल उमेर समूहको थियो । त्यो पनि सुरुआती खेलमात्र थियो । भारतको भुवनेश्वरस्थित कलिंग रंगशालामा सुरु यू–२० साफ च्याम्पियनसिपको उद्घाटन खेलमा नेपालले माल्दिभ्समाथि यति मीठो जित निकालेको हो । प्रतियोगिताको तयारी सुरु भएदेखि नेपाली टिमका प्रशिक्षक मेघराज केसीले बारम्बार दोहोर्‍याएर एउटै दाबी गरिरहेका थिए, नेपाल उपाधिका लागि दाबेदार हो । माल्दिभ्समाथिको यो जितले उनको त्यो दाबीलाई ठोस आधार भने दिएको छ । माल्दिभ्समाथिको सानदार जितपछि उनले भनेका छन्, ‘हामीले यो प्रतियोगिताका लागि भनेर कठिन मिहिनेत गरेका छौं, त्यसैले हामी यो जित निकाल्न सफल रह्यौं ।’ आफ्नो जन्मदिन मनाइरहेका आयुश घलानको नेतृत्वमा उत्रेको यू–२० टिमको यो जितले धेरै हदसम्म पछिल्लो साफ च्याम्पियनसपलाई पनि सम्झाएको छ, जतिबेला नेपालले माल्दिभ्सलाई उसकै घरमा हराएको थियो । संयोग कस्तो भने उक्त प्रतियोगितामा नेपालको दोस्रो खेल श्रीलंकाविरुद्ध थियो । यसपल्ट भुवनेश्वरमा पनि यू–२० टिमले आफ्नो दोस्रो खेलमा बुधबार श्रीलंकाकै सामना गर्नेछ । त्यसमा पनि जित निकाल्ने हो भने नेपालको फाइनल यात्रा अझ सुगम हुनेछ । माल्दिभ्सका प्रशिक्षक अहमद सइकरले जितका लागि नेपाली टिमलाई बधाई दिए र माने, आफ्नो टिमभन्दा नेपाल धेरै अगाडि छ । उनले भने, ‘हाम्रा खेलाडीले पनि सक्दो प्रयास गरेका हुन्, तर आजको दिन हाम्रो रहेन । हारको मुख्य कारण हाम्रो तुलनामा नेपाली टिम बलियो रहनु नै हो । पक्कै पनि हाम्रो टिममा सुधार आवश्यक छ । अबका खेलमा तिनै कमजोरी सुधार्ने प्रयास गर्नेछौं । हाम्रो अर्को खेल बंगलादेशविरुद्ध छ र हामी अब त्यसको तयारीमा जुट्ने छौं ।’दुई सुन्दर गोलमाल्दिभ्सविरुद्ध प्राप्त जितमात्र सुन्दर थिएन । नेपालले गरेको सुरुआती दुई गोल पनि आफैंमा उत्कृष्ट रह्यो । त्यसमध्ये पहिलो गोल दीपेश गुरुङको नाममा रह्यो । आयुशको सुरुआती फ्रि–किक प्रहार माल्दिभ्सका गोलरक्षक सैहन अलीले रोके पनि त्यसमै निस्केको बलमा दीपेशले २५ यार्डबाट शक्तिशाली प्रहार गर्दै गोल गरे । उनको प्रहार यति धेरै सटिक थियो भने त्यसमा अलीले निर्णायक प्रतिक्रिया नै दिन सकेनन् । दोस्रो गोल सुगम सुवालले ५८ औं मिनेटमा गरे । उनले आफूलाई प्राप्त थ्रु बलमा माल्दिभ्सका गोलरक्षकलाई मीठो ढंगले बिट गरे र बललाई केही हल्का घुमाउरो बाटो दिएर पोस्टको दिशा दिए । यो पनि उत्तिकै अब्बल दर्जाको गोल रह्यो । तेस्रो गोल कृतिशरत्न छुन्जुले ६२ औं मिनेटमा गरेका थिए । यो पेनाल्टीबाट सम्भव भएको हो । आयुशलाई पेनाल्टी एरियामा फाउल गरेपछि नेपालले पेनाल्टी पाएको थियो । यसमा कृतिशरत्नको प्रहार निकै परिपक्व र जिम्मेवारीले भरिएको थियो । नेपालका लागि चौथो गोल इन्ज्युरी समयमा मनग्य नकर्मीले गरे । सायद उनी केही भाग्यमानी रहे र आफ्नो नाममा पनि गोल लेखाउन सफल रहे । पूरा खेल अवधिमा नेपालले थप केही उत्कृष्ट आक्रमण बुनेको थियो । पहिलो गोल खानअगाडि माल्दिभ्सले केही अवसर सिर्जना गरे पनि त्यसलाई खेलको बाँकी समय कायम राख्न सकेन । सोमबारकै अर्को खेलमा बंगलादेशले श्रीलंकालाई १–० ले हरायो । त्यसमा इस्लामले ७१ औं मिनेटमा निर्णायक गोल गरे । यी नतिजापछि राउन्ड रोबिनको आधारमा सुरु भएको प्रतियोगितामा नेपालले सुरुआती अंक तालिकामा अग्रता लिएको छ । नेपालको ३ अंक भएको छ भने बंगलादेश समान ३ अंकमा दोस्रो स्थानमा रह्यो । मंगलबार प्रतियोगितामा विश्राम छ । बुधबार पहिलो खेलमा बंगलादेशले आयोजक भारतको सामना गर्नेछ । अर्को खेलमा नेपालमाथि श्रीलंकाले चुनौती तेर्स्याउने छ । यी दुई खेलको नतिजाले धेरै हदसम्म फाइनल पुग्ने टिमको संकेत गर्न सक्ने छ ।